Det er ikke ydmygende at arbejde med at lave pornofilm.

Sådan reagerer en af Danmarks største pornostjerner på en undersøgelse, der viser, at seks ud af ti danskere stempler jobbet som det mest ydmygende.

"Jeg elsker mig selv som menneske. Hvorfor skulle jeg dog vælge at lave porno, hvis jeg syntes, det var ydmygende?" spørger pornomodellen Denice Klarskov.

Faktisk er hun vred over folks syn på kvinder i branchen.

"Det bygger på folks uvidenhed og fordomme. Mange tror, at vi er piger fra dårlig baggrund, som bliver tvunget til at sutte tissemand. Jeg er endda også blevet spurgt, om jeg er sikker på, at jeg ikke er blevet voldtaget af min far som barn," fortæller den 26-årige pornoskuespiller, og fortsætter:

"Så svarer jeg, 'Er du da fuldstændig sindsyg oven i hovedet?' Den slags kunne min far da aldrig gøre."

Til grin i Netto

Hun er stolt af sit arbejde i pornobranchen, som har ført til, at hun har åbnet sit eget produktionsselskab.

Selv ville hun finde det mere ydmygende at blive tvunget af et jobcenter til for eksempel at arbejde på et slagteri.

"Folk glemmer jo også at tænke på lønnen. Jeg tjener jo det samme på en dag, som hende bag kassen tjener på en måned. Så kunne jeg vælge at sidde og være til grin i Netto, men jeg vil hellere lave det, jeg gør," siger pornostjernen.

Hun tror, folks holdninger om branchen er farvet af, at de ikke skelner mellem prostitution og pornofilm. I hendes øjne er der tale om to vidt forskellige ting.

"Den almindelige dansker tænker typisk, at jeg har det lige så dårligt som den handlede pige, der bliver tvunget til prostitution. Man skulle hellere gøre noget mere for at hjælpe hende, for hende er det synd for," foreslår Denice Klarskov.

Hun kan dog godt se, at et job i pornobranchen ikke er godt for hvem som helst.

"Hvis man har haft en dårlig barndom med overgreb, og hvor man er blevet ydmyget, er det nok ikke verdens bedste idé."